**Dirbtinio intelekto era: kaip jaunam specialistui išlikti rinkoje, kai paprastus darbus atlieka DI?**

Darbo rinka keičiasi greičiau nei bet kada anksčiau. Dirbtinis intelektas (DI) jau nėra ateities vizija – tai kasdienis įrankis, transformuojantis ištisas rinkas ir darbo pobūdį. Jaunam specialistui, žengiančiam pirmuosius karjeros žingsnius, tai gali kelti nerimą. Jei DI gali akimirksniu atlikti paprastas, pasikartojančias užduotis, kurios anksčiau buvo patikimos dar tik karjerą pradedantiems specialistams, kaip tuomet įgyti reikalingos patirties ir įrodyti savo vertę?

Šiandienos realybė yra tokia: vidutiniokams ir tiems, kurie tikisi daryti tik tai, kas parašyta pareigybės aprašyme, bus vis sunkiau. Tačiau smalsiems, lankstiems ir pasirengusiems mąstyti DI atveria neįtikėtinas galimybes, rašoma „Baltic Assist“ pranešime žiniasklaidai.

**Nauja realybė: vienas talentingas pradedantysis specialistas vertas trijų**

Anksčiau įmonės samdydavo kelis pradedančiuosius specialistus, kad jie atliktų didelės apimties, bet mažai patirties ir įgūdžių reikalaujančius darbus: rinktų duomenis, rengtų paprastas ataskaitas, sistemintų informaciją. Dabar didelę dalį šių procesų gali automatizuoti DI įrankiai.

Ką tai reiškia? Ogi tai, kad vienas geras specialistas, mokantis pasitelkti DI, gali nuveikti tiek, kiek anksčiau atlikdavo trys. Tai iš esmės keičia žaidimo taisykles. Lūkesčiai auga ne tik pradedantiems, bet ir patyrusiems specialistams – turint galingus įrankius, tikimasi greitesnių ir kokybiškesnių rezultatų. Todėl įmonėms nebeapsimoka investuoti į specialistus, kurie atlieka tik mechaninį darbą. Išlieka mąstančių darbuotojų, o ne informacijos perkėlinėtojų poreikis.

„Pastebime, kad DI įrankius žmonės darbe pradeda naudoti tiesiog savo iniciatyva, tai nebėra išskirtinumas, daugelis DI jau naudoja kasdieniams darbams. Išsiskirti iš minios su DI žiniomis pavyksta jau tik pažengusiems DI naudotojams, kurie gali sukurti papildomos vertės“, – pasakoja Andžej Rynkevič, užsakomųjų paslaugų bendrovės „Baltic Assist“ vadovas.

**Į ką jauniesiems specialistams dar verta investuoti savo laiką?**

Techninės užduotys vis dažniau automatizuojamos, tad keičiasi ir požiūris į jauniesiems specialistams aktualius įgūdžius.

Pasak A. Rynkevič, vis dažniau pastebimas dėmesio ir net kritinio mąstymo trūkumas: „Gyvename nuolatinio blaškymo, arba „dėmesio ekonomikos“, realybėje. Gebėjimas atsiriboti nuo triukšmo, susitelkti į problemą ir mąstyti giliai tampa išskirtine vertybe. DI gali sugeneruoti dešimtis idėjų ar apdoroti milžinišką duomenų kiekį per kelias sekundes, tačiau tik žmogus gali įvertinti kontekstą, užduoti tinkamus klausimus, atpažinti rizikas ir priimti nestandartinį sprendimą. Jauni specialistai, gebantys ne pasiklysti informacijos sraute, o jį analizuoti ir daryti pagrįstas išvadas, bus nepakeičiami.“

Kai kurie dalykai, be abejo, nepasikeitė – mokėjimas tobulėti vertinamas taip pat, kaip ir anksčiau, tik pasikeitė pats mokymosi procesas. Stabilumas užleido vietą adaptyvumui. Tai, ką mokate šiandien, po kelerių metų gali būti nebeaktualu. Gebėjimas greitai mokytis, keisti kryptį ir prisitaikyti prie naujų technologijų bei rinkos poreikių yra svarbesnis nei bet kada anksčiau.

Svarbu atsiminti ir tai, kad nėra vieno universalaus DI įrankio, kurio išmanymas užtikrintų darbo vietą. Svarbiau yra principinis supratimas, kaip šios technologijos veikia ir kur jas galima pritaikyti. Tad būkite smalsūs: testuokite įvairius įrankius, domėkitės, kaip jie gali palengvinti jūsų kasdienes užduotis.

**Ar nepatyrę specialistai dar kuria vertę?**

Jaunieji specialistai tiek užsienyje, tiek Lietuvoje vis dažniau nerimauja dėl savo ateities. Vis dėlto atrodo, kad kol kas niekas pernelyg nesikeis – net ir efektyviai veikiančiose, automatizuotose organizacijose reikia jaunų talentų. Tačiau keičiasi jų vaidmuo. Iš nepatyrusio specialisto nebesitikima, kad jis atliks tik paprastas užduotis. Iš jo tikimasi, kad jis nuo pat pirmos dienos bus mąstantis ir vertę kuriantis komandos narys.

DI įrankiai leidžia atiduoti rutininius darbus kompiuteriui ir suteikia laiko tam, kas svarbiausia: mokymuisi, kūrybai ir aukštesnės vertės užduotims. Tai yra „win-win“ situacija: įmonė gauna efektyvesnį darbuotoją, o jaunas specialistas greičiau auga, tobulėja ir gali atlikti įdomesnes užduotis.

A. Rynkevič pabrėžia, kad ateitis priklauso ne tiems, kurie bijo, kad DI atims jų darbą, o tiems, kurie išmoks jį paversti savo pranašumu.

* Būkite daugiau nei vykdytojas. Klauskite „kodėl“, siūlykite sprendimus, analizuokite, o ne tik atlikite pateiktas užduotis.
* Treniruokite savo „dėmesio raumenį“: išmokite dirbti susikaupę ir gilintis į problemas.
* Investuokite į pagrindinius įgūdžius: kritinį mąstymą, problemų sprendimą ir komunikaciją.
* Tapkite smalsiu technologijų vartotoju. Nereikia tapti programuotoju, bet suprasti, kaip veikia pagrindiniai DI įrankiai ir kaip juos pritaikyti savo srityje – būtina.